Source: http://www.europarl.europa.eu/doceo/document/B-8-2019-0100_MT.html
Timestamp: 2020-01-20 07:05:50+00:00
Document Index: 1319920

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2019/2565(RSP)
Ċiklu relatat mad-dokument : B8-0100/2019
imressqa skont l-Artikolu 108(6) tar-Regoli ta' Proċedura
li titlob opinjoni mill-Qorti tal-Ġustizzja dwar il-kompatibbiltà mat-Trattati tal-Ftehim ta' Sħubija dwar is-Sajd Sostenibbli propost bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja l-Ftehim imsemmi (2019/2565(RSP))
Riżoluzzjon tal-Parlament Ewropew li titlob opinjoni mill-Qorti tal-Ġustizzja dwar il-kompatibbiltà mat-Trattati tal-Ftehim ta' Sħubija dwar is-Sajd Sostenibbli propost bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja l-Ftehim imsemmi (2019/2565(RSP))
– wara li kkunsidra l-Ftehim ta' Sħubija dwar is-Sajd Sostenibbli propost bejn l-Unjoni Ewropea u r-Renju tal-Marokk, il-Protokoll ta' Implimentazzjoni tiegħu, kif ukoll l-iskambju ta' ittri li jakkumpanja l-Ftehim imsemmi,
– wara li kkunsidra d-deċiżjoni tal-Kunsill dwar il-konklużjoni, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Renju tal-Marokk, il-Protokoll ta' Implimentazzjoni tiegħu kif ukoll l-iskambju ta' ittri li jakkumpanja l-Ftehim imsemmi,
– wara li kkunsidra l-Karta tan-Nazzjonijiet Uniti, b'mod partikolari l-Artikolu 73 fil-Kapitolu XI tagħha dwar it-territorji mhux awtonomi,
– wara li kkunsidra l-Konvenzjoni ta' Vjenna dwar il-Liġi tat-Trattati bejn Stati u Organizzazzjonijiet Internazzjonali jew bejn Organizzazzjonijiet Internazzjonali, b'mod partikolari l-Artikoli 34 u 35 tagħha,
– wara li kkunsidra r-Riżoluzzjoni 34/37 tal-Assemblea Ġenerali tan-Nazzjonijiet Uniti,
– wara li kkunsidra s-sentenza tal-10 ta' Diċembru 2015 tal-Qorti Ġenerali fil-Kawża T-512/12(1),
– wara li kkunsidra s-sentenza tal-Qorti tal-Ġustizzja tal-Unjoni Ewropea (QĠUE) tal-21 ta' Diċembru 2016 fil-Kawża C-104/16 P(2),
– wara li kkunsidra s-sentenza tal-QĠUE tas-27 ta' Frar 2018 fil-Kawża C-266/16(3),
– wara li kkunsidra d-digriet tal-Qorti Ġenerali tad-19 ta' Lulju 2018 fil-Kawża T-180/14(4),
– wara li kkunsidra d-digriet tal-Qorti Ġenerali tat-30 ta' Novembru 2018 fil-Kawża T-275/18(5),
A. billi, skont l-Artikolu 21 tat-Trattat dwar l-Unjoni Ewropea, l-UE u l-Istati Membri tagħha għandhom l-obbligu li jirrispettaw il-prinċipji tal-Karta tan-Nazzjonijiet Uniti u dawk tad-dritt internazzjonali; billi l-Artikolu 1(2) u l-Artikolu 55 tal-Karta tan-NU jinkludu r-rispett tal-prinċipju tal-awtodeterminazzjoni tal-popli;
B. billi l-QĠUE, fis-sentenza tagħha tal-21 ta' Diċembru 2016, iddeterminat li l-Ftehim ta' Assoċjazzjoni u Liberalizzazzjoni UE-Marokk ma kienx joffri bażi ġuridika għall-inklużjoni tas-Saħara tal-Punent, u għalhekk ma setax japplika għal dak it-territorju, peress li s-Saħara tal-Punent ma jagħmilx parti mill-Marokk; billi, konsegwentement, il-Qorti ddikjarat fil-punt 106 li l-poplu tas-Saħara tal-Punent għandu jitqies bħala parti terza għar-relazzjonijiet tal-UE mal-Marokk, u li, biex kwalunkwe arranġament bilaterali bħal dan jaffettwa s-Saħara tal-Punent, għandu jinkiseb il-kunsens tan-nies ta' dak it-territorju; billi l-Kummissjoni tqis li l-Qorti ma ddefinietx b'mod preċiż b'liema mod tali kunsens għandu jiġi espress;
C. billi l-QĠUE, fis-sentenza tagħha tas-27 ta' Frar 2018 fil-Kawża C-266/16, iddikjarat li l-Ftehim ta' Sħubija dwar is-Sajd bejn il-Komunità Ewropea u r-Renju tal-Marokk, li daħal fis-seħħ fit-28 ta' Frar 2007, mhuwiex legalment applikabbli għat-territorju tas-Saħara tal-Punent u għall-ilmijiet kontigwi miegħu;
D. billi, fil-punt 64 tas-sentenza fil-Kawża C-266/16, il-QĠUE sostniet li t-territorju tas-Saħara tal-Punent mhuwiex kopert bil-kunċett ta' "territorju tal-Marokk" fis-sens tal-Artikolu 11 tal-Ftehim ta' Sħubija dwar is-Sajd;
E. billi, fil-punt 69 tas-sentenza fil-Kawża C-266/16, il-QĠUE sostniet li l-ilmijiet kontigwi mat-territorju tas-Saħara tal-Punent mhumiex parti mill-ilmijiet li jaqgħu "taħt is-sovranità jew il-ġurisdizzjoni" tal-Marokk kif imsemmi fl-Artikolu 2(a) tal-Ftehim ta' Sħubija tal-2007;
F. billi l-Kummissjoni u s-Servizz Ewropew għall-Azzjoni Esterna għamlu konsultazzjonijiet bil-ħsieb li "jinvolvu b'mod adegwat" lill-poplu tas-Saħara tal-Punent, kif irrikjeda l-Kunsill fid-direttivi ta' negozjati; billi ma jistax jiġi stabbilit b'ċertezza li l-passi meħuda mill-Kummissjoni jissodisfaw ir-rekwiżit, stabbilit mill-QĠUE, li jinkiseb il-kunsens tal-poplu tas-Saħara tal-Punent;
1. Huwa tal-fehma li hemm inċertezza ġuridika dwar jekk il-ftehim propost huwiex kompatibbli mat-Trattati u, b'mod partikolari, mas-sentenzi tal-QĠUE tal-21 ta' Diċembru 2016 fil-Kawża C-104/16 P u tas-27 ta' Diċembru 2018 fil-Kawża C-266/16;
2. Jiddeċiedi li jitlob opinjoni mill-QĠUE dwar il-kompatibbiltà tal-Ftehim ta' Sħubija dwar is-Sajd Sostenibbli propost bejn l-Unjoni Ewropea u r-Renju tal-Marokk, tal-Protokoll ta' Implimentazzjoni tiegħu, kif ukoll tal-iskambju ta' ittri li jakkumpanja l-Ftehim imsemmi mat-Trattati u, b'mod partikolari, mas-sentenzi tal-QĠUE tal-21 ta' Diċembru 2016 fil-Kawża C-104/16 P u tas-27 ta' Diċembru 2018 fil-Kawża C-266/16;
3. Jagħti istruzzjonijiet lill-President tiegħu biex jieħu l-miżuri meħtieġa ħalli jikseb tali opinjoni mill-QĠUE, u biex jgħaddi din ir-riżoluzzjoni, għal skopijiet ta' informazzjoni, lill-Kunsill u lill-Kummissjoni.
Is-sentenza tal-Qorti Ġenerali tal-10 ta' Diċembru 2015, Front populaire pour la libération de la saguia-el-hamra et du rio de oro (Front Polisario) vs Il-Kunsill tal-Unjoni Ewropea, T-512/12, ECLI:EU:T:2015:953..
Is-Sentenza tal-Qorti tal-Ġustizzja tal-21 ta' Diċembru 2016, Il-Kunsill vs Front Polisario, C-104/16P, ECLI:EU:C:2016:973.
Is-Sentenza tal-Qorti tal-Ġustizzja tas-27 ta' Frar 2018, Western Sahara Campaign UK vs Commissioners for Her Majesty's Revenue and Customs, Secretary of State for Environment, Food and Rural Affairs, C-266/16, ECLI:EU:C:2018:118.
Id-Digriet tal-Qorti Ġenerali tad-19 ta' Lulju 2018, Front Polisario vs il-Kunsill, T-180/14, ECLI:EU:T:2018:496.
Id-Digriet tal-Qorti Ġenerali tat-30 ta' Novembru 2018, Front populaire pour la libération de la saguia-el-hamra et du rio de oro (Front Polisario) vs Il-Kunsill tal-Unjoni Ewropea, T-275/18, ECLI:EU:T:2018:869..